钦定古今图书集成/明伦汇编/皇极典/第205卷 > 群书备考 > 《正朔》
## 钦定古今图书集成/明伦汇编/皇极典/第205卷 > 群书备考 > 《正朔》

自黄帝受《河图》，作甲子，岁纪甲寅，日纪甲子，而正朔
之建，有自来矣。唐、虞、夏后皆建寅，而商则建丑，周则
建子，秦则建亥。自汉迄今，始用孔子之言，皆以夏时
为首，得人生于寅之义矣。然三正之建，群议颇有异
同；汉孔安国、郑康成则以为周人改时与月；程伊川、
胡安国则谓周人改月而不改时；九峰蔡氏以为不
改时，亦不改月。元儒吴仲迁、陈定宇、张敷言史伯璩、
吴渊颖、汪克宽辈则远宗汉儒而排蔡氏之说，谓以
言《书》则可从，以言《春秋》则不可从。然则将安所折衷

正月。而诸儒所以疑之者，正以《周官》“仲春逆暑，仲秋
迎寒，季春出火，季秋纳火，仲夏斩阴木，仲冬斩阳木”
之文，有所不合耳。殊不知《周礼》其出最晚，正不必援
之为据，而且可因是见《周礼》为后人附会之书。以《经》
文考之，僖之五年“正月，日南至”，以十一月为正月，则
冬至乃其时也；昭之二十二年，“二月，日南至”，若谓周
人不改月，则冬至乃在春二月乎？孟献子谓正月日
至，可以有事上帝，此又可验礼经者也。《豳风》谓“七月
流火，十月改岁”，此又可考于诗人者也。若乃《易》之《临》
曰：“至于八月有凶”，程子以为建未之月者，正得其旨，
而何疑其为谬？孟子所谓“七八月之间旱”，朱子以为
周七、八月，夏五、六月者，正合其时，而何疑其为非？不
信孔子之笔，而信附会之书，不信程、朱大儒之言，而
信纷纷之论，亦惑矣。且以历法推之，“昭七年四月，日
食于豕韦之末，降娄之初。”若周果不改月，自应食在
二月矣。昭三十一年二月辛亥朔，日食在鹑尾，今以
历推，若不改月，自应在十月食矣。天道岂有谬，而圣
经岂有误耶？此则灼有明验，而又不容以口舌争者。
后曹叡之改元景初，以魏革汉正，遂以三月为孟夏
四月，虽行之不四年而复，然“建丑”之说行于后世者，
未闻其不改月也。武曌之改元天授，以周革唐命，遂
用十一月为正月，虽行之不九载而复，然“建子”之说
行于后世者，亦未闻有不改月也。今乃谓周人建子，
特以此月为正朔之月，而非以为“正月”，则何取于“改
岁”之义耶。